Man sterf by ontspanningsoordDie Klipkruisfontein-oord. Foto: Facebook via City of Tshwane Resorts ŉ Man is Sondag by ŉ ontspanningsoord in Soshanguve, noord van Pretoria, dood nadat hy glo in ŉ swembad geduik en sy kop gestamp het. Lindela Mashigo, Stad Tshwane se direkteur van mediaskakeling, sê die voorval het omstreeks 10:30 by die Klipkruisfontein-oord gebeur. “Die oorledene het glo in ŉ swembad ingeduik en sy kop gestamp. Lewensredders het hom uit die swembad gehaal en probeer om hom weer by te bring, maar hy is later dood verklaar,” sê Mashigo. Die oorledene se familie is daarna in kennis gestel. Mashigo sê daar is berading aan die lewensredders asook ander personeel van die oord gebied. “Met die vakansieseisoen tans aan die gang, asook die warm temperature reg oor die land, word die stad se fasiliteite ten volle benut. Ons wil ouers en ander gebruikers van ons swembadfasiliteite versoek om die reëls te gehoorsaam en hul samewerking aan lewensredders te gee om sulke tragiese voorvalle te voorkom,” sê hy. “Ons betuig ons innige medelye met die oorledene se naasbestaandes.”